Sklep II DoR 106/2009, enako tudi VS RS II DoR 127/2013
Sodna praksa Vrhovnega sodišča, 2009-10-08

dopustitev revizije - naknaden predlog za oprostitev plačila sodnih taks - neplačilo sodne takse - posledice - fikcija umika predloga za dopustitev revizije

Ker tožnik ni plačal sodne takse za predlog za dopustitev revizije, odločitev o kasneje vloženem predlogu za oprostitev oziroma za obročno plačilo taks pa na navedeno taksno obveznost ne more vplivati, se šteje, da je predlog umaknjen.

1. Sodišče prve stopnje je zavrnilo tožbeni zahtevek za ugotovitev neobstoja služnosti in podredni zahtevek za prenehanje služnosti ter ugodilo zahtevku po nasprotni tožbi za ugotovitev priposestvovanja služnosti in za izstavitev zemljiškoknjižne listine. Tožnikoma je naložilo povrnitev stroškov postopka tožencev.

2. Sodišče druge stopnje je pritožbi prvega tožnika delno ugodilo in sodbo sodišča prve stopnje spremenilo tako, da je zavrnilo zahtevek za izstavitev zemljiškoknjižne listine. V ostalem je pritožbo zavrnilo in sodbo sodišča prve stopnje potrdilo. Odločilo je, da vsaka stranka sama nosi svoje stroške pritožbenega postopka.

3. Prvi tožnik je zoper sodbo sodišča druge stopnje vložil predlog za dopustitev revizije.

4. Po 105.a členu Zakona o pravdnem postopku (v nadaljevanju ZPP) mora biti ob vložitvi predloga za dopustitev revizije, najkasneje pa v roku, ki ga določi sodišče v nalogu za plačilo sodne takse, plačana sodna taksa. Če v tem roku sodna taksa ni plačana in niso podani pogoji za oprostitev, odlog ali obročno plačilo sodnih taks, se šteje, da je vloga umaknjena.

5. Prvi tožnik je plačilni nalog za plačilo sodne takse, s katerim mu je bilo naloženo, naj sodno takso za predlog, vložen 7. 9. 2009, plača v petnajstih dneh, in v katerem je bil opozorjen na posledice neplačila takse, prejel 15. 9. 2009. Dne 23. 9. 2009 je vložil "ugovor zoper plačilni nalog", v katerem je prosil, naj ga sodišče oprosti plačila sodnih taks, podrejeno pa naj mu odobri obročno plačilo taksne obveznosti. Navedel je še, da je ob vložitvi revizije spregledal vložitev predloga za oprostitev plačila sodnih taks. Sodne takse v danem roku ni plačal.

6. Upoštevaje vsebino vloge z dne 23. 9. 2009 je revizijsko sodišče štelo, da gre za predlog za oprostitev oziroma za obročno plačilo sodnih taks.

7. Sklep o oprostitvi, odlogu ali obročnem plačilu sodnih taks učinkuje od dne, ko je pri sodišču vložen predlog za oprostitev, odlog ali obročno plačilo, in velja za takse za vse vloge in dejanja, za katere je taksna obveznost nastala tega dne ali kasneje (prvi odstavek 13. člena Zakona o sodnih taksah – v nadaljevanju ZST-1). Ker je taksna obveznost za predlog za dopustitev revizije nastala ob njegovi vložitvi (1. točka drugega odstavka v zvezi s prvim odstavkom 5. člena Zakona o sodnih taksah – v nadaljevanju ZST-1), odločitev o tožnikovem predlogu za oprostitev plačila sodnih taks, vloženem po vložitvi predloga za dopustitev revizije, ne more veljati za taksno obveznost za ta predlog. Drugačne odločitve ne more narekovati niti navedba, da je tožnik "spregledal" vložitev navedenega predloga ob vložitvi predloga za dopustitev revizije.

8. Ker prvi tožnik takse v določenem roku ni plačal, se šteje, da je predlog umaknil. Predlog za oprostitev plačila sodnih taks bo poslan sodišču prve stopnje, ki je v skladu s prvim odstavkom 12. člena ZST-1 pristojno, da odloči o njem.

Zakon o pravdnem postopku (1999) - ZPP  - člen 105a, 367

Zakon o sodnih taksah (2008) - ZST-1  - člen 5, 5/2-1, 13, 13/1

Opr. št: VS RS II DoR 127/2013, ECLI:SI:VSRS:2013:VS.RS.II.DOR.127.2013

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.

Sklep II DoR 138/2009, enako tudi VS RS Sklep II DoR 334/2010, VS RS Sklep II DoR 338/2011